Hekk kif fl-aħħar jumejn kellna 17-il każ tal-Covid-19 ġdid, b’differenza mill-jiem ta’ qabel li kien qed ikollna sa 10 każijiet, il-Virologu Dr Chris Barbara qal li kienu qed jistennew li l-każijiet tal-Coronavirus se jiżdiedu. Waqt intervista fl-Aħbarijiet tat-8pm, Dr Barbara qal li minkejja li l-virus jipprova jaqbeż minn persuna għall-oħra qed nipprovaw inaqqsu milli jagħmel dan. Qal li s’issa f’Malta qed jirnexxielna u hawn appella lin-nies biex jibqgħu d-dar għax malli wieħed jerħi ftit il-virus jibda jgħaddi minn persuna għal oħra. Mistoqsi għala ilna ma nisimgħu li fiequ aktar persuni minn dan il-virus, Dr Barbara spjega li biex tgħid li bniedem fieq u mhux jgħaddi l-virus lil ħaddieħor irid ikollu 2 swabs negattivi wara xulxin. Spjega li l-virus jista’ jibqa’ f’dak li jkun biex jgħaddi għand ħaddieħor dan minkejja li lilek ikun għaddielek. Dr Barbara tkellem dwar studji li jitkellmu dwar mediċini għal dan il-virus u tkellem dwar mediċini li jistgħu jimblokaw ir-receptor fejn jaqbad il-coronavirus. Qal li Malta hija fost l-aktar pajjiżi fl-Ewropa li qed tagħmel testijiet. Spjega li issa qed isiru wkoll swabs lil dawk li jkollhom sintomi li jixbhu lil dawk tal-irjiħat – deni, sogħla persistenti, qtugħ ta’ nifs u għejja fiżika. Qal li iktar ma nitgħallmu fuq il-virus qed naraw kemm jista’ jkun li s-sintomi jkunu differenti, fosthom hemm artikli li jgħidu li hemm min ikollu nuqqas ta’ xamm u ta’ togħma. Dwar dan Dr Barbara qal li għadna ma nafux hux vera imma qed naraw il-possibiltà li jekk ikun hawn każijiet simili jiġu investigati mill-Università ta’ Malta. Ara l-intervista sħiħa hawn: